યુવા – અનસ્ટોપેબલના યુવાનોનો ઉત્સાહ ચરમસીમાએ પહોંચી ગયો અને બધાના સંયુક્ત તથા અથાગ પ્રયત્નોથી અમદાવાદની ૨૫૦ જેટલી સ્કૂલોનું નવીનીકરણ થયું. તેમના માળખામાં આમુલ પરિવર્તન આવ્યું. તેમણે દત્તક લીધેલી દરેક સ્કૂલોમાં મકાનોનું રિપેર, રંગરોગાન તથા બાથરૂમની વ્યવસ્થા, સ્વચ્છતા તથા શૈક્ષણિક જરૂરિયાતો પૂરી કરવામાં આવી. આનું પરિણામ શું આવ્યું? તો બાળકોની હાજરી ખૂબ મોટી સંખ્યામાં વધી. શિક્ષકોને પણ બાથરૂમની સગવડ મળતા તેમનો ઉત્સાહ વધ્યો અને એક બાળકીએ તો કહ્યું કે હું આખા દિવસમાં એક જ વાર બાથરૂમ જતી હતી પરંતુ આ સગવડ મળ્યા પછી હું મુક્તમને આખો દિવસ રોકાઉં છું. તો વળી એક શિક્ષકા બહેને કહ્યું કે સાહેબ અમને બાથરૂમની સુવિધા મળતા અમારે આજુબાજુના ફલેટોના દરવાજા ખટખટાવવાનું મટ્યું. એક નવું ઉત્સાહપ્રેરક વાતાવરણ બની ગયું.